Alex Ahrendtsen (DF), 2023-05-09:
Tak, formand.
: Er der to, der står sammen i dansk politik, er det Radikale Venstre og Nye Borgerlige.
Tak for debatten, som jeg faktisk synes har været usædvanlig nuanceret, åben og afsøgende, hvilket jeg godt kan lide.
Først en tak til ministeren for at nedsætte en ekspertgruppe.
Jeg tror, det er det rigtige at gøre, når man er i regering, for der har man jo selvfølgelig brug for nogle sagkyndige.
Alligevel er det lidt skuffende, når man som minister har et stort apparat og en masse embedsmænd, at man ikke har lidt flere løsningsforslag, men afventer nogle eksperter.
Der havde jeg håbet på nogle politiske udmeldinger.
Ministeren skal dog have tak for at være forsigtigt positiv og ikke på forhånd at ville afvise beslutningsforslagets indhold.
Jeg vil også rette en tak for at udvise rettidig omhu, sådan som forslaget også lægger op til.
Hvad angår de øvrige partier, vil jeg sige, at Socialdemokratiet og Venstre ikke har nogen forslag og afventer ekspertgruppen, hvilket også er meget skuffende.
Til gengæld synes jeg, det var interessant at høre Moderaternes ordfører, som qua sin uddannelse, sit arbejde og sin undervisningserfaring foreslog flere stedprøver, hvilket faktisk giver god mening.
Det lægger beslutningsforslaget også op til.
SF vil heller ikke helt afvise, at man kunne lave eksamener uden netadgang, hvilket Radikale Venstre jo også foreslår.
Jeg synes faktisk, det var meget spændende, hvad fru Lotte Rod talte om, nemlig to søjler: eksamener uden internetadgang, eventuelt med pen og papir som i den gode gamle tyske skole, og så en mere moderne eksamen med internetadgang, fuld adgang til ChatGPT og alle de redskaber, der findes.
Det er måske en vej, vi skal gå.
Liberal Alliance var bekymret, men ikke bekymret nok til at foreslå andre løsninger end overvågning og registrering.
Det gør vi allerede i dag, men det virker ikke så godt, for snyderiet er stigende.
Jeg tror ikke, at overvågning er nok til at håndtere kunstig intelligens.
Alternativet indrømmer, at det kan være nødvendigt med pen og papir, og Nye Borgerlige omfavner den nye teknologi.
Det gør vi så sandelig også, men vi gør det bare ikke i undervisningssituationen, fordi det er kontraproduktivt.
Nye Borgerlige vil endda gå så vidt som til at overveje, at det kan medføre afskaffelse af karakterer.
Jeg er faktisk enig i, at det kan være konsekvensen af den teknologiske udvikling, hvis vi ikke på en eller anden måde griber ind.
Jeg er jo tilhænger af karakterer, for det er et supergodt redskab, jeg er tilhænger af prøver, mundtlige såvel som skriftlige, og jeg er også tilhænger af optagelsesprøver.
Tak for den åbne, søgende tilgang.
Det synes jeg er vældig godt.
Konservative støtter heller ikke forslaget.
Deres indlæg var lidt kort, det er også o.k., for det er et svært område.
Men det er et nødvendigt område at diskutere, for kunstig intelligens er altså, selv om det på mange områder er et fantastisk redskab, et dårligt redskab i uddannelses- og undervisningssektoren.
Det bliver jeg bare nødt til at understrege.
Det er en revolution, der er i gang, og vi ser bare den spæde begyndelse.
Det er en lille baby; om nogle få år er det en teenager, og om 20 år er det en fuldvoksen, der sidder på så mange områder.
Så vi bliver nødt til at gøre noget, og derfor ser jeg selvfølgelig også frem til, hvad ministerens ekspertgruppe finder frem til.
Det kan godt være, det ender med fru Lotte Rods løsning om, at vi har nogle eksamener med pen og papir – det vil jeg glæde mig over – og andre, hvor vi afsøger redskabets anvendelighed, altså ChatGPT, internet, og hvad vi ellers kan bruge.
Alternativets ordfører pegede også på, at der er opgaver, der bliver lavet derhjemme.
Jeg talte for nogle dage siden med en gymnasielærer, og vedkommende kunne fortælle, at halvdelen af opgaverne nu var lavet af ChatGPT.
Hun kunne simpelt hen se det, for de elever, der afleverede, havde normalt ikke det niveau.